Wees daar vir mekaar | Netwerk24
Wees daar vir mekaar
Deur Stephan Joubert 29 Julie 2020 05:01
Onderwysers , ouers en sommige huweliksmaats hoor dit gereeld: “Niemand verstaan my nie.” Wie kan hierteen stry? Maar sê nou almal sou verstaan? Wat dan?
Is dit nie ’n veel beter roete om eerder net daar te wees vir mekaar, selfs al verstaan ons nie mekaar se omstandighede of gevoelens nie?
Ons kan nie alles verstaan nie. Ons kan nie almal se diepste belewenisse en motiewe begryp nie. Ons ken net ten dele, soos wat Paulus in 1 Korintiërs 13 skryf. Maar ons kan wel vir mekaar omgee. Nee, ons moet!
Ons kan in die Heer se Naam ons skouers vir iemand anders aanbied om op te staan. Ons kan ons ore aanbied om net te luister. En ’n sakdoek aangee om trane af te droog en seerplekke te verbind. Dan leef ons regtig op Jesus se pad.